BG Официален вестник на Европейския съюз C 238/9

Окончателен доклад на служителя по изслушването (1)

AT.39922 — Лагери

2014/C 238/08

На 22 януари 2013 г. Европейската комисия („Комисията“) откри процедура съгласно член 11, параграф 6 от Регламент (ЕО) № 1/2003 (2) срещу JTEKT Corporation, JTEKT Europe Bearings B.V., Koyo France SA и Koyo Deutschland GmbH („JTEKT“); NSK Ltd., NSK Europe Ltd. и NSK Deutschland GmbH („NSK“); Nachi-Fujikoshi Corporation и Nachi Europe GmbH („NFC“); AB SKF и SKF GmbH („SKF“); INA-Holding Schaeffler GmbH & Co. KG, Schaeffler Holding GmbH & Co. KG, Schaeffler AG, Schaeffler Technologies AG & Co. KG (3) и FAG Kugelfischer GmbH („Schaeffler“); NTN Corporation, NTN Wälzlager (Europa) GmbH и NTN-SNR Roulements SA („NTN“) (заедно наричани „страните“).

След разговори за постигане на споразумение и заявления за постигане на споразумение в съответствие с член 10а, параграф 2 от Регламент (ЕО) № 773/2004 (4) на 21 януари 2014 г. Европейската комисия прие изложение на възраженията (ИВ), адресирано до страните (5), в което се посочва, че те са участвали в единично и продължително нарушение на член 101 от Договора за функционирането на Европейския съюз и на член 53 от Споразумението за ЕИП. В ИВ се твърди, че нарушението се състои в координиране на цените между производителите на лагери спрямо клиентите от автомобилната промишленост и обхваща цялото Европейско икономическо пространство (ЕИП).

В съответните си отговори на ИВ страните потвърдиха, че ИВ, адресирано до тях, отразява съдържанието на техните заявления за постигане на споразумение.

Съгласно член 16 от Решение 2011/695/ЕС проучих дали проектът на решение се отнася единствено до възражения, по отношение на които на страните е предоставена възможността да изразят своите виждания, и стигнах до положително заключение.

С оглед на гореизложеното и като се има предвид, че страните не са отправили искания или жалби до мен (6), считам, че ефективното упражняване на процесуалните права на всички страни по производството е било спазено.

Брюксел, 17 март 2014 г. Wouter WILS

(1) Съгласно членове 16 и 17 от Решение 2011/695/ЕС на председателя на Европейската комисия от 13 октомври 2011 г. относно функцията и мандата на служителя по изслушването в някои производства по конкуренция (ОВ L 275, 20.10.2011 г., стр. 29) („Решение 2011/695/ЕС“).

(2) Регламент (ЕО) № 1/2003 на Съвета от 16 декември 2002 г. относно изпълнението на правилата за конкуренция, предвидени в членове 81 и 82 от Договора (ОВ L 1, 4.1.2003 г., стр. 1).

(3) Schaeffler Technologies AG & Co. KG е престанало да съществува, считано от 1 януари 2014 г. Негов правоприемник е Schaeffler Technologies GmbH & Co. KG.

(4) Регламент (ЕО) № 773/2004 на Комисията от 7 април 2004 г. относно водените от Комисията производства съгласно членове 81 и 82 от Договора за ЕО (ОВ L 123, 27.4.2004 г., стр. 18).

(5) Комисията прие ИВ, адресирано до Schaeffler Technologies GmbH & Co. KG, на 20 февруари 2014 г.

(6) В съответствие с член 15, параграф 2 от Решение 2011/695/ЕС страните по производството в дела за картели, които участват в разговори за постигане на споразумение съгласно член 10а от Регламент (ЕО) № 773/2004, могат да се свържат със служителя по изслушването на всеки етап от процедурата, за да се гарантира ефективното упражняване на техните процесуални права. Вж. също параграф 18 от Известие на Комисията 2008/С 167/01 относно воденето на производства за постигане на споразумение с оглед приемане на решения съгласно член 7 и член 23 от Регламент (ЕО) № 1/2003 на Съвета при дела за картели (ОВ C 167, 2.7.2008 г., стр. 1).